再遊殖軒小酌
作者：陳造
朝代：宋

paragraphs: 生世岐喧靜，平章有不如。
宦塗吾畫虎，濠上子知魚。
去索長安米，歸紬笠澤書。
茲軒住蒼莽，勝日復躊躇。
酒盞扶頭後，鶑聲禁火餘。
蘭風度樽俎，蝶翅掠襟裾。
有底煙霄意，便爲水竹居。
可須供麴糵，未後課耰鉏。
花蓓紅酣日，池光碧浸虛。
鶴頭依綠荇，龍骨閙清渠。
詩興因超忽，愁端得破除。
時從一吟醉，小計百硨磲。